b'\n_START_ARTICLE_\nDihydralatsiini\n_START_PARAGRAPH_\nDihydralatsiini (Nepresol, Pressalin, Nonpressin) on er\xc3\xa4s verenpainel\xc3\xa4\xc3\xa4ke. Sit\xc3\xa4 on k\xc3\xa4ytetty my\xc3\xb6s raskausmyrkytyksien hoidossa. Dihydralatsiinin vaikutusmekanismi sek\xc3\xa4 l\xc3\xa4\xc3\xa4kkeen aiheuttamat haittavaikutukset ovat t\xc3\xa4ysin t\xc3\xa4sm\xc3\xa4\xc3\xa4v\xc3\xa4t hydralatsiiniin n\xc3\xa4hden._NEWLINE_Dihydralatsiinin hoitovaikutus pohjautuu syd\xc3\xa4nlihaksen stimulointiin sek\xc3\xa4 sen j\xc3\xa4lkeen ilmenev\xc3\xa4\xc3\xa4n perifeerisen eli \xc3\xa4\xc3\xa4reisverenkierron niin kutsutun suonivastuksen laskemiseen. T\xc3\xa4m\xc3\xa4 aiheuttaa verenpaineen alenemisen. Dihydralatsiinin antamiksi eduiksi katsottiin edullinen eli ei-v\xc3\xa4hent\xc3\xa4v\xc3\xa4 vaikutus aivoverenkiertoon sek\xc3\xa4 munuaisverenkiertoon._NEWLINE_Merkitt\xc3\xa4vimpi\xc3\xa4 eroja hydralatsiiniin n\xc3\xa4hden on ollut se, ett\xc3\xa4 t\xc3\xa4t\xc3\xa4 l\xc3\xa4\xc3\xa4kett\xc3\xa4 saatettiin antaa suun kautta otettavan tabletin ohella my\xc3\xb6s l\xc3\xa4\xc3\xa4keruiskeina. Ainetta annosteltiin intravenoosisti eli suonensis\xc3\xa4isesti. Intramuskulaarinen eli lihaksen sis\xc3\xa4inen annostelu oli sekin mahdollista. Lis\xc3\xa4ksi dihydralatsiinia on yhdistelty muihin l\xc3\xa4\xc3\xa4keaineisiin, niin kutsuttuina yhdistelm\xc3\xa4l\xc3\xa4\xc3\xa4kkein\xc3\xa4. Tippainfuusiossa dihydralatsiinia on saatettu sekoittaa muihin l\xc3\xa4\xc3\xa4keainevalmisteisiin. T\xc3\xa4llaisesta k\xc3\xa4yt\xc3\xb6st\xc3\xa4 on ollut yleens\xc3\xa4 varsin tarkat ohjeet, kuten esimerkiksi sopivien liuotinaineiden k\xc3\xa4yt\xc3\xb6st\xc3\xa4 l\xc3\xa4\xc3\xa4ketiputuksissa. N\xc3\xa4ist\xc3\xa4 yhdistelm\xc3\xa4l\xc3\xa4\xc3\xa4kityksist\xc3\xa4 on yleens\xc3\xa4 k\xc3\xa4ytetty joitain seuraavista: nesteenpoistol\xc3\xa4\xc3\xa4kkeet, beetasalpaajat sek\xc3\xa4 barbituraatit.'